Lisa 3. Tehniline kirjeldus

Hanke nimetus: **Elektrikäidu korraldus**

**Mõisted**

Elektripaigaldise käit on tegevus elektripaigaldise talitluses ja nõutavas seisukorras hoidmiseks, mis hõlmab eelkõige lülitamist, juhtimist, kontrollimist, hooldamist ja nii elektritöid kui ka mitteelektritöid. Elektripaigaldise käidu- ja elektritööd tuleb teha hea tava kohaselt. Eeldatakse, et head tava on järgitud, kui käidu- ja elektritöödel järgitakse standardis EVS-EN 50110-1 kirjeldatud nõudeid.

Elektripaigaldise käidukava on dokument või dokumentide kogum, mis määrab elektripaigaldise talitluses hoidmiseks, lülitamiseks, juhtimiseks, kontrollimiseks ja hooldamiseks vajaliku korra, protseduurid ja toimingud. Käidukava peab olema kirjalik. Käidukavas kajastatakse:

1. käidu organisatsioonilist korraldust, sealhulgas elektripaigaldise ja selle käidu eest vastutavate isikute, elektritööd tegevate isikute ja teiste käidukorralduses osalevate isikute käidukorraldusalaseid suhteid;
2. elektriohuteadlikkust, sealhulgas elektripaigaldises kehtestatud elektriohutusjuhendite kasutamist, elektriala ja ohuteadlike isikute pingevabade, pingealuste või pingelähedaste elektritööde tegemise õiguse andmist ning selleks vajalike teadmiste kontrolli korda;
3. elektripaigaldise dokumentatsiooni, sealhulgas elektripaigaldise skeemide tegelikkusele vastavuse tagamise ja nende hoidmise korda, kasutusjuhendite, kontrollmõõtmiste protokollide, tehniliste kontrollide ja muud elektripaigaldist ja selle käitu käsitleva dokumentide hoidmise korda;
4. töökorraldust elektripaigaldises, sealhulgas elektriohtlikesse tsoonidesse tavaisikute ligipääsu piiramise meetmeid, elektritöö tööpaiga tähistamise ja kaitsevahendite kasutamise ja hoidmise korda, töövahendite kasutamise ning hooldamise korda;
5. käidutoiminguid, sealhulgas elektripaigaldises lülitustoimingute tegemise korda, perioodiliste katsetuste, visuaalsete ülevaatuste ja kontrollmõõtmiste tegemise korda, elektripaigaldise osade hooldamise korda ja tähtaegu, töötoimingute, hooldus- ja remonditööde teostamise korda ning avariide korral tegutsemise korda;
6. kontrollitoiminguid, sealhulgas elektripaigaldise kontrollimise korda ja tähtaegu ning avastatud puuduste kõrvaldamise korda, sealhulgas korralise auditi korraldamist, auditi tähtaegu.

Elektripaigaldise ohutu käidu tagamiseks määrab elektripaigaldise eest vastutav isik (omanik) elektripaigaldise kasutamise nõuete täitmist korraldava isiku (käidukorraldaja), kui elektripaigaldis on madalpingepaigaldis ja mille peakaitsme nimivool on üle 100 ampri;

**Käidukorraldaja ülesanded**

Elektripaigaldise ohutut käitu tagatakse sellekohaste reeglite kehtestamise ja rakendamise ja töö üldise korraldamise teel, milleks tuleb eelkõige:

1. koostada elektripaigaldise kohta elektripaigaldise käidukava ja kontrollida selle järgimist;
2. nõuda elektripaigaldise kasutamise või elektritöö peatamist, kui on ilmnenud oht inimese elule või tervisele, asjale või keskkonnale, kuni ohu möödumiseni või kõrvaldamiseni;
3. olla kättesaadav kontrollitoimingute, auditi ja riikliku järelevalve toimingute teostamisel.

**Nõuded käidukorraldajale**

Käidukorraldajana tegutseva isiku kompetentsuse peab olema tõendatud ja kontrollitav https://jvis.tja.ee. Isiku kompetentsus on tõendatud, kui tal on vähemalt B-klassi pädevustunnistus.

**Nõuded elektritööle**

Käidukavast tulenevad vajalikud elektripaigaldise remonditööd ja ümberehitused tellib hankija eraldi vastavalt Lääne-Nigula valla hankekorrale. Pakkuja peab arvestama, et tööde teostajaks võib olla ka kolmas isik.

**Elektripaigaldiste nimekiri**

Elektripaigaldiste nimekiri, milles vajalik osutada käiduteenust on toodud tabelis Lisas 3a.